
Text rozhodnutia
Súd: Krajský súd Bratislava Spisová značka: 2S/126/2013 Identifikačné číslo súdneho spisu: 1013200890 Dátum vydania rozhodnutia: 02. 07. 2014 Meno a priezvisko sudcu, VSÚ: JUDr. Vlastimil Pavlikovský ECLI: ECLI:SK:KSBA:2014:1013200890.1 Uznesenie Krajský súd v Bratislave v právnej veci žalobcu: Lazeble s.r.o., IČO: 47 240 776, Ružová dolina 6, Bratislava, zastúpený: Advokátska kancelária Ivan Syrový, s.r.o., Santorisova 10, Bratislava, v mene ktorej koná JUDr. Ivan Syrový, PhD., konateľ a advokát, proti žalovanému: Daňový úrad Bratislava, Ševčenkova 32, Bratislava, o preskúmanie zákonnosti rozhodnutia žalovaného č. 9101302/5/3784929/12/Mol zo dňa 20.12.2012, jednohlasne, takto r o z h o d o l : Krajský súd v Bratislave konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Žalobca sa návrhom osobne podaným na Krajskom súde v Bratislave dňa 06.05.2013 domáhal, aby súd uložil žalovanému povinnosť zdržať sa nezákonného zásahu spočívajúceho v nevydaní osvedčenia o registrácii pre daň z pridanej hodnoty žalobcovi v konaní vedenom Daňovým úradom Bratislava pod č. 9101302/5/3784929/12/Mol. Daňový úrad Bratislava rozhodnutím č. 9101302/5/2197690/12 zo dňa 14.08.2012 nevyhovel žiadosti žalobcu o registráciu pre daň z pridanej hodnoty a osvedčenie o registrácii pre daň z pridanej hodnoty nevydal. Proti uvedenému rozhodnutiu podal žalobca odvolanie, o ktorom žalovaný rozhodol rozhodnutím č. 1100302/1/1184305/2012/5248 zo dňa 29.10.2012 tak, že prvostupňové rozhodnutie správcu dane podľa § 74 ods. 4 zákona č. 563/2009 Z.z. o správe daní (daňový poriadok) a o zmene a doplnení niektorých zákonov v znení neskorších predpisov zrušil a vec vrátil na ďalšie konanie. V nadväznosti na vyššie uvedené rozhodnutia vydal správca dane Oznámenie o nevydaní osvedčenia podľa § 4 ods. 6 zákona č. 222/2004 Z.z. o dani z pridanej hodnoty v znení neskorších predpisov č. 9101302/5/3784929/12/Mol zo dňa 20.12.2012. V predmetnom oznámení žalovaný uviedol, že pre posúdenie opodstatnenosti registrácie spoločnosti, ktorá sa stala právnym nástupcom za platiteľa dane z pridanej hodnoty, je rozhodujúca reálnosť naplnenia možnosti rozdelenia spoločnosti, nakoľko zaniknutá spoločnosť nemala žiaden hmotný či nehmotný majetok, nevykazovala žiadne záväzky a pohľadávky a nemala žiadnych zamestnancov. Žalovaný dospel k záveru, že zrušenie spoločnosti bez likvidácie bolo iba formálne a malo za cieľ získať u nástupníckych spoločností, teda aj u žalobcu, výhodu postavenia platiteľa dane z pridanej hodnoty. Žalobca podaním osobne doručeným tunajšiemu súdu dňa 03.06.2013 žiadal zmeniť žalobu zo dňa 06.05.2013 tak, že sa domáhal preskúmania zákonnosti rozhodnutia žalovaného č. 9101302/5/3784929/12/Mol zo dňa 20.12.2012 podľa druhej hlavy piatej časti O.s.p., pričom navrhol napadnuté rozhodnutie žalovaného zrušiť a vec mu vrátiť na ďalšie konanie. Podaním doručeným Krajskému súdu v Bratislave dňa 23.05.2014 vzal žalobca žalobu späť. Podľa § 250h ods. 2 O.s.p. až do rozhodnutia súdu môže žalobca vziať žalobu späť; ak žalovanému medzitým vznikli trovy konania, rozhodne súd o ich náhrade. Podľa § 250d ods. 3 O.s.p., súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Nakoľko žalobca vzal späť žalobu pred rozhodnutím veci, súd v súlade s ustanovením § 250d ods. 3 O.s.p. konanie zastavil. O náhrade trov konania súd rozhodol podľa § 146 ods. 1 písm. c) O.s.p. s použitím ustanovenia § 246c O.s.p. tak, že žiaden z účastníkov nemá právo na náhradu trov konania, nakoľko konanie vo veci bolo zastavené. Toto rozhodnutie senát Krajského súdu v Bratislave prijal pomerom hlasov 3 : 0 (§ 3 ods. 9 zákona č. 757/2004 Z.z. v znení zákona č. 33/2011 Z.z.). Poučenie: Proti tomuto uzneseniu možno podať odvolanie do 15 dní odo dňa jeho doručenia, na Krajský súd v Bratislave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

